**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Σεπτεμβρίου 2021, ημέρα Τρίτη και ώρα 12.10΄, στην Αίθουσα «Προέδρου Αθανασίου Κωνστ. Τσαλδάρη» (223), συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Οργανισμός του Νομικού Συμβουλίου του Κράτους (ΝΣΚ) και κατάσταση των λειτουργών και των υπαλλήλων του» (3η συνεδρίαση).

Στη συνεδρίαση παρέστη ο Υπουργός Οικονομικών, κ. Χρήστος Σταϊκούρας, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Παναγιώτα (Νόνη) Δούνια, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Ιωάννης Μπούγας, Χρήστος Μπουκώρος, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Μαρία Κομνηνάκα, Γεώργιος Λαμπρούλης, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κυρίες και κύριοι συνάδελφοι, κύριε Υπουργέ, αρχίζει η συνεδρίαση της Επιτροπής μας με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Οργανισμός του Νομικού Συμβουλίου του Κράτους (ΝΣΚ) και κατάσταση των λειτουργών και των υπαλλήλων του» (3η συνεδρίαση).

Καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Το λόγο έχει ο Εισηγητής της Πλειοψηφίας κύριος Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας)**: Ψηφίζουμε υπέρ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε.

Η Εισηγήτρια της Μειοψηφίας, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Επιφυλασσόμεθα για την Ολομέλεια, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Καλώς.

Ο κύριος Σκανδαλίδης, Ειδικός Αγορητής του Κινήματος Αλλαγής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Υπέρ επί της αρχής, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε.

Το λόγο έχει η κυρία Κομνηνάκα, Ειδική Αγορήτρια του Κ.Κ.Ε..

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ψηφίζουμε κατά, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ο Ειδικός Αγορητής της Ελληνικής Λύσης, κύριος Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ο Ειδικός Αγορητής του ΜέΡΑ25, κύριος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Καλώς.

Όπως, λοιπόν, προκύπτει από τις τοποθετήσεις των Εισηγητών και Ειδικών Αγορητών, το σχέδιο νόμου του Υπουργείου Οικονομικών «Οργανισμός του Νομικού Συμβουλίου του Κράτους (ΝΣΚ) και κατάσταση των λειτουργών και των υπαλλήλων του» γίνεται δεκτό επί της αρχής, κατά πλειοψηφία.

Περνάμε λοιπόν στη συζήτηση επί των άρθρων και το λόγο έχει ο Εισηγητής της Πλειοψηφίας, ο κύριος Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας)**: Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου του Υπουργείου Οικονομικών με τίτλο «Οργανισμός του Νομικού Συμβουλίου του Κράτους (ΝΣΚ) και κατάσταση των λειτουργών και των υπαλλήλων του» διαρθρώνεται σε τέσσερα μέρη και αποτελείται από 125 άρθρα.

Συγκεκριμένα, το πρώτο μέρος αποτελείται από δύο κεφάλαια, περιλαμβάνει τα άρθρα 1 έως 33 και αφορά στην αποστολή, τις αρμοδιότητες, τη διάρθρωση και τη συγκρότηση του Νομικού Συμβουλίου του Κράτους.

Το δεύτερο μέρος που καταλαμβάνει και το μεγαλύτερο τμήμα του παρόντος, αποτελείται από 8 κεφάλαια και περιλαμβάνει τα άρθρα 34 έως 105. Πιο συγκεκριμένα, το πρώτο κεφάλαιο περιλαμβάνει κυρίως τις ρυθμίσεις για τις οργανικές θέσεις, τον διαγωνισμό και τη διαδικασία του διορισμού. Το δεύτερο κεφάλαιο αναφέρεται στις άδειες , ενώ το τρίτο κεφάλαιο στις προαγωγές των λειτουργών του Νομικού Συμβουλίου του Κράτους. Το τέταρτο κεφάλαιο αφορά στις υπηρεσιακές μεταβολές, όπως μετακινήσεις, μεταθέσεις, αποσπάσεις και άλλα. Το πέμπτο κεφάλαιο περιλαμβάνει διατάξεις σχετικά με τις περιπτώσεις διαθεσιμότητας και αργίας των λειτουργών του Νομικού Συμβουλίου του Κράτους. Το έκτο κεφάλαιο αναφέρεται μεταξύ άλλων στο Γραφείο Επιθεώρησης, στις αρμοδιότητες των επιθεωρητών και στην επιθεώρηση των λειτουργών. Το έβδομο κεφάλαιο είναι αφιερωμένο στο πειθαρχικό δίκαιο, ενώ τέλος, το όγδοο κεφάλαιο αφορά στη λύση της υπηρεσιακής σχέσης.

Το τρίτο μέρος του νομοσχεδίου περιλαμβάνει τα άρθρα 106 έως 119 και ρυθμίζει τα θέματα του διοικητικού προσωπικού.

Το τέταρτο μέρος με τις εξουσιοδοτικές μεταβατικές και τελικές διατάξεις.

Επί των άρθρων, είναι πολλά τα άρθρα, θα συνοψίσω όσο μπορώ για να μην κουράζω τους συναδέλφους, άλλωστε θα τα πούμε και κατά και β΄ ανάγνωση.

Με το πρώτο άρθρο, ορίζεται ο σκοπός του παρόντος που είναι ο εκσυγχρονισμός της λειτουργίας του Νομικού Συμβουλίου του Κράτους, η επιτάχυνση και η απλούστευση των διαδικασιών, με στόχο την παροχή υψηλού επιπέδου εξειδικευμένων υπηρεσιών προς το Κράτος, αλλά και τη μεγαλύτερη διαφάνεια ως προς τη λειτουργία του.

Στο άρθρο 4, προσδιορίζονται αναλυτικά οι αρμοδιότητες του Νομικού Συμβουλίου του Κράτους, ως θεσμικού παραστάτη του Κράτους, των Ανεξάρτητων Αρχών, των νομικών προσώπων δημοσίου δικαίου, αλλά και των Α.Ε.Ι..

Με τα επόμενα άρθρα 5, 6 και 7 καταγράφονται αναλυτικά ο τρόπος συγκρότησης των συλλογικών οργάνων του Νομικού Συμβουλίου του Κράτους, της Ολομέλειας, των Τμημάτων και των τριμελών επιτρόπων. Καθορίζονται θέματα απαρτίας, ορίζεται η αρμοδιότητα των τριμελών επιτρόπων να γνωμοδοτούν με πρακτικά ή να αποφασίζουν με πράξεις για ορισμένες κατηγορίες υποθέσεων. Επίσης, απλοποιείται και επιταχύνεται ο τρόπος χειρισμού των υποθέσεων, καταγράφονται οι αρμοδιότητες των Τμημάτων και της Ολομέλειας.

Στο άρθρο 9 επισημαίνεται η λειτουργία του Νομικού Συμβουλίου του Κράτους ως συλλογικού οργάνου.

Το άρθρο 11 μιλάει για τις αρμοδιότητες του Προέδρου του Νομικού Συμβουλίου του Κράτους, ενώ επίσης εισάγονται οι απαραίτητες αλλαγές, ενόψει του ψηφιακού μετασχηματισμού του Νομικού Συμβουλίου του Κράτους, κυρίως ως προς τον τρόπο χορήγησης των εντολών. Ενώ το άρθρο 12 ορίζει τις αρμοδιότητες του Προέδρου ως αντιπροσώπου της Ελληνικής Δημοκρατίας στο Ευρωπαϊκό Δικαστήριο.

Στο ίδιο κεφάλαιο ξεκαθαρίζονται οι ρόλοι της κεντρικής υπηρεσίας, του Γραφείου του Προέδρου και της γραμματείας του Νομικού Συμβουλίου του Κράτους, ενώ επίσης δημιουργείται Διεύθυνση Ηλεκτρονικής Διακυβέρνησης. Στην κεντρική υπηρεσία λειτουργούν επίσης τα αυτοτελή γραφεία επιθεώρησης και προστασίας δεδομένων, όπως ορίζει το άρθρο 19. Αυτά αναφέρονται στο άρθρο 18 και 19. Με τις αλλαγές αυτές βελτιώνεται το σύστημα επιθεώρησης των λειτουργών του Νομικού Συμβουλίου του Κράτους.

Παρακάτω, στο έκτο κεφάλαιο αναφέρονται οι επιμέρους λεπτομέρειες για το γραφείο επιθεώρησης και τους επιθεωρητές. Παρακάτω, στα άρθρα 21 και 22 μιλάμε για τα 29 δικαστικά γραφεία που λειτουργούν σε ισάριθμες πόλεις της περιφέρειας, καθώς και για όσα λειτουργούν σε Νομικά Πρόσωπα Δημοσίου Δικαίου, σε ΑΕΙ και σε Ανεξάρτητες Αρχές.

Με το άρθρο 26 ορίζονται τα γενικά καθήκοντα των λειτουργών του Νομικού Συμβουλίου του Κράτους, για πίστη και αφοσίωση στην Ελλάδα και τη δημοκρατία, για την εχεμύθεια που πρέπει να τηρούν, ενώ ορίζονται και τα ειδικότερα καθήκοντά τους μετά την ανάθεση σε αυτούς κάποιας υπόθεσης. Ορίζονται στο άρθρο 28 οι υποχρεώσεις των υπηρεσιών του Νομικού Συμβουλίου του Κράτους για παροχή στοιχείων, πληροφοριών και εγγράφων και οτιδήποτε χρειαστεί για την υποστήριξη κάθε υπόθεσης. Μάλιστα, η άρνηση, καθυστέρηση ή ολιγωρία για την εκτέλεση των παραπάνω συνιστά πειθαρχικό παράπτωμα. Ένα από τα βασικά σημεία που αλλάζουν με το προτεινόμενο νομοσχέδιο είναι πως αυστηροποιείται το πειθαρχικό δίκαιο των λειτουργών του Νομικού Συμβουλίου του Κράτους.

Στα επόμενα άρθρα αναφέρονται διάφορα λειτουργικά και οικονομικά θέματα, ρυθμίσεις για δικηγορικές εταιρείες, τις ειδικές διαιτητικές υποθέσεις, καθώς και για τους ασκούμενους δικηγόρους στο Νομικό Συμβούλιο του Κράτους. Τα πρώτα κεφάλαια του δεύτερου μέρους του προτεινόμενου νομοσχεδίου αναφέρονται αναλυτικά σε όλα τα υπηρεσιακά θέματα των λειτουργών του Νομικού Συμβουλίου του Κράτους, όπως στις οργανικές θέσεις, στην ιεραρχία, στη διαδικασία του διαγωνισμού και των διορισμών, τις ασφαλιστικές τους υποχρεώσεις, σε θέματα μεταθέσεων, αποσπάσεων, μετακινήσεων, στις άδειες και άλλα.

Με το άρθρο 74 ρυθμίζεται η σύνθεση του γραφείου επιθεώρησης, οι στόχοι και η αποστολή της. Η απασχόληση των τακτικών μελών είναι κατά κύριο λόγο αποκλειστική, προκειμένου να ενεργούν τις επιθεωρήσεις των λειτουργών και την αξιολόγηση των υπηρεσιακών μονάδων αποτελεσματικά. Στο επόμενο άρθρο παρατίθενται αναλυτικά όλες οι αρμοδιότητες του προϊσταμένου του γραφείου επιθεώρησης.

Στο άρθρο 77 θεσμοθετείται για πρώτη φορά η αξιολόγηση των υπηρεσιακών μονάδων του Νομικού Συμβουλίου του Κράτους. Αυτή θα διενεργείται μια τουλάχιστον φορά ανά τριετία. Έχουμε αναφέρει και σε άλλα νομοσχέδια πως η αξιολόγηση μόνο θετικά αποτελέσματα επιφέρει και μάλιστα όταν μιλάμε για το δημόσιο συμφέρον, είναι απολύτως απαραίτητο εργαλείο. Στη συγκεκριμένη περίπτωση, η αξιολόγηση αποτελεί χρήσιμο εργαλείο προκειμένου να διαπιστωθούν προβλήματα στελέχωσης, ελλείψεις σε υλικοτεχνική υποδομή, προβλήματα συνεργασίας και γενικότερα στην ομαλή λειτουργία της υπηρεσιακής μονάδας.

Το άρθρο 78 αναφέρεται αναλυτικά στην επιθεώρηση των λειτουργών του Νομικού Συμβουλίου του Κράτους. Είναι σημαντική η βελτίωση που φέρνει το νομοσχέδιο αυτό στο σύστημα επιθεώρησης των λειτουργών, το οποίο μέσω των προτεινόμενων αλλαγών, συμβαδίζει με τις αυξημένες σύγχρονες απαιτήσεις για την ποιότητα της εργασίας που οφείλει να παρέχει ένας ανώτατος δημόσιος λειτουργός. Τέλος, το επόμενο κεφάλαιο είναι αφιερωμένο στο πειθαρχικό δίκαιο, το οποίο επίσης εκσυγχρονίζεται, απλοποιείται και αυστηροποιείται.

Επιτρέψτε μου, όμως, κύριε Πρόεδρε, να αναφερθώ στο άρθρο 16, διότι έγινε αρκετός λόγος και στην επιτροπή με τους φορείς, που αφορά τους σχηματισμούς δικαστικών και εξωδικαστικών υποθέσεων. Με την προτεινόμενη διάταξη, δύναται να συγκροτηθούν, με απόφαση του Προέδρου του ΝΟΜΙΚΟΎ ΣΥΜΒΟΥΛΊΟΥ ΤΟΥ ΚΡΆΤΟΥΣ, οκτώ θεματικοί σχηματισμοί, με αντικείμενο το χειρισμό ομάδων υποθέσεων. Σήμερα, έχουν δημιουργηθεί τρεις τέτοιοι σχηματισμοί. Αυτό έγινε καθώς παρουσιάστηκε η ανάγκη για εξειδικευμένη υπεράσπιση υποθέσεων. Με το νομοσχέδιο διευρύνονται οι σχηματισμοί αυτοί και με τον τρόπο αυτό θα έχουμε πολύ καλύτερη αντιμετώπιση υποθέσεων που χρειάζονται εξειδικευμένες γνώσεις και υψηλό επίπεδο εξειδίκευσης.

Εκφράστηκαν κάποιες επιφυλάξεις ως προς την διάταξη αυτή. Παρόλα αυτά, είναι σε σωστή κατεύθυνση και θα το δούμε και στην πράξη για οποιαδήποτε βελτίωση αν χρειαστεί κάτι τέτοιο. Κλείνοντας και ευχαριστώ κύριε Πρόεδρε για την ανοχή σας, θέλω να πω ότι το νομοσχέδιο αυτό υπηρετεί τις βασικές προτεραιότητες για το νέο Νομικό Συμβούλιο του Κράτους που αφορά το ψηφιακό μετασχηματισμό του Νομικού Συμβουλίου του Κράτους και την ηλεκτρονική λειτουργία του, την αναδιάρθρωση και τον εκσυγχρονισμό της δομής, με έμφαση στην εξειδίκευση και στην οικονομία προσωπικού και μέσων. Στην απλοποίηση διαδικασιών, στην αποσυμφόρηση, στην εξάλειψη γραφειοκρατικών πρακτικών και στη συμβολή στην γρήγορη απονομή δικαιοσύνης και στην εκτέλεση των αποφάσεων των δικαστηρίων. Φυσικά, στην ενίσχυση στις συνταγματικά προβλεπόμενες αρμοδιότητες του Νομικού Συμβουλίου του Κράτους για εξωδικαστική επίλυση των διαφορών του δημοσίου και των λοιπών φορέων με τους ιδιώτες, καθώς επίσης έχουμε και την επικαιροποίηση διατάξεων που αφορούν στη γενική υπηρεσιακή κατάσταση και των λειτουργιών του Νομικού Συμβούλου.

Ως προς την διεξαγωγή του διαγωνισμού εισαγωγής και ως προς την επιθεώρηση, τις προαγωγές και το πειθαρχικό δίκαιο των λειτουργών. Γι’ αυτούς λοιπόν τους λόγους, υπερψηφίζουμε το νομοσχέδιο αυτό.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ τον κ. Σπανάκη. Πριν να δώσω το λόγο στην κυρία Ελευθεριάδου, παρακαλώ πολύ τον κ. Βιλιάρδο να τοποθετηθεί επί της αρχής του νομοσχεδίου.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Επιφύλαξη κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Καταρχήν να πω ότι στην συνεδρίαση της ακρόασης των φορέων, δυστυχώς δεν μπορέσαμε να ακούσουμε τη γνώμη της Ένωσης Δικαστών και Εισαγγελέων που θα ήταν πάρα πολύ χρήσιμη, τη γνώμη του Δικηγορικού Σώματος που επίσης θα ήταν πάρα πολύ χρήσιμη και επίσης δεν μπόρεσε να παρασταθεί εκπρόσωπος του Σωματείου της Ένωσης Επιτυχόντων του διαγωνισμού του 2019. Η Πρόεδρος επικοινώνησε μαζί μου πριν λίγο και μου είπε ότι ζήτησε να παρασταθεί στη συνεδρίαση και να ακουστεί η άποψη της έστω και μέσω τηλεδιάσκεψης και δεν κατέστη δυνατό, η κυρία Σελιγκούνα.

Έχουν στείλει το υπόμνημα αναλυτικά θα αναλύσουμε αυτό το θέμα στην επόμενη συνεδρίαση και στην Ολομέλεια. Θα ήθελα να ζητήσω από τον Υπουργό να ξανασκεφτεί την επιλογή του να μειώσει το χρόνο παράτασης του πίνακα και να ξανασκεφτεί τη δυνατότητα να προσληφθούν. Εγώ λοιπόν σας λέω ότι η άποψή μας είναι να προσληφθούν οι επιτυχόντες του διαγωνισμό του 2019. Σας ζητάμε να κάνετε μια μεταβατική διάταξη στο άρθρο που αφορά το διαγωνισμό και να τους απορροφήσετε διότι τα κενά στις οργανικές θέσεις είναι 35 και όχι 16. Εσείς έχετε την πολιτική θέση και τη δυνατότητα να πάρετε όποια απόφαση θέλετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άρα, μου εισηγείστε να κρατήσουμε ακόμα παραπάνω χρόνο απ’ ότι έχει κρατήσει η κυβέρνησή σας.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Σας εισηγούμαι να προσλάβετε όπως είναι ηθικό και νόμιμό τους τελευταίους επιτυχόντες του 2019.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχει γίνει αυτό.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Το έχουμε ζητήσει και με σχετική ερώτηση και επίσης και δικοί σας Βουλευτές το έχουν ζητήσει και με δικές τους ερωτήσεις. Όσον αφορά χθες στην τοποθέτηση του κυρίου Υπουργού, ρητά είπατε ότι δεν θα τοποθετηθείτε επί του νομοσχεδίου. Καλό θα ήταν να έχουμε ακούσει την πρώτη σας θέση επί του νομοσχεδίου και επί των άρθρων του.

Θα αναγκαστώ να απαντήσω λοιπόν σε όσα είπατε χθες, είπατε καταρχήν ο ΣΥΡΙΖΑ κακώς σας κατηγορεί για παροχολογία στην ομιλία του Πρωθυπουργού στη ΔΕΘ, διότι ανακοινώσατε δήθεν μέτρα προς όφελος της μεσαίας τάξης και ιδιαίτερα στο επίπεδο των μειώσεων φόρων και ασφαλιστικών εισφορών. Εγώ λοιπόν θα σας απαντήσω ότι ενώ συνολικά το άθροισμα των μέτρων που ανακοινώθηκαν είναι 3,4 δις ήδη ίσχυαν τα 2,6 δις επεκτάθηκαν υφιστάμενα 463 εκατομμύρια, άρα τα νέα μέτρα που ανακοινώσατε είναι μόλις 404 εκατομμύρια, τα οποία δεν αποτελούν ουσιαστική παρέμβαση πέρα απ’ όσα ήδη εφάρμοζε η κυβέρνησή σας και απέτυχαν ή κάποια μέτρα, τα οποία ευνοούν κυρίως τα υψηλά εισοδήματα και τους λίγους.

‘Όσον αφορά τη λογοκρισία που κάνατε, για κάποιες εκφράσεις που συμπεριέλαβα στην τοποθέτησή μου, σας παραπέμπω στα άρθρα της διαβούλευσης και στα σχόλια που έχουν γίνει από την Ένωση Μελών του Νομικού Συμβουλίου του Κράτους, στα οποία οποία αναφερθήκατε χτες, σχεδόν οι ίδιες τοποθετήσεις με αυτές που έκανα.

Η λογοκρισία βέβαια σε βουλευτή για συγκεκριμένα άρθρα, για συγκεκριμένη τοποθέτησή του, θα πρέπει να έχει και αντίλογο. Δηλαδή, όταν σας κατηγορώ ότι δεν έχετε εικόνα της πραγματικότητας να μου εξηγείτε, γιατί έχετε εικόνα της πραγματικότητας και όχι να με κατηγορείτε για τη φράση που χρησιμοποίησα. Εσείς, λοιπόν, χτες δεν μας είπατε την άποψή σας για το νομοσχέδιο και για τα συγκεκριμένα άρθρα, στα οποία είχα τοποθετηθεί. Ελπίζω να το κάνετε σήμερα.

Μας είπατε ότι το πρώτο μήνυμα που πήρατε την προηγούμενη βδομάδα ήταν από τον πρώην Πρόεδρο του Νομικού Συμβουλίου του Κράτους τον κ . Χαλκιά, ο οποίος είναι, όπως είπατε, ο βασικός συντελεστής του νομοθετήματος. Επομένως, εκτός του ότι το να λέτε πότε διορίστηκε κάποιος, για να ενισχύσετε το επιχείρημα απέναντι σε όσα είπα, προσβάλλει τον ίδιο τον άνθρωπο στον οποίο αναφέρεστε, το τοποθετείτε, δηλαδή, σε μια χρονική περίοδο που υφίστατο συγκεκριμένη κυβέρνηση, το να σας δώσει θετικό μήνυμα ο συντάκτης, όπως λέτε εσείς, του νομοσχεδίου δεν λέει και κάτι.

Εγώ τα μηνύματα που πήρα όλο αυτό το χρονικό διάστημα, από την έναρξη της διαβούλευσης έως και σήμερα, είναι πρώτα απ΄ όλα τα σχόλια στη διαβούλευση, τα οποία πιστεύω ότι πρέπει να λαμβάνονται πολύ σοβαρά υπόψη, κυρίως της Ένωσης Μελών του Νομικού Συμβουλίου του Κράτους, δεύτερον, η προσωπική μου επικοινωνία με δικαστικούς πληρεξουσίους και παρέδρους και τρίτον, η προσωπική μου εμπειρία για τη λειτουργία του Νομικού Συμβουλίου του Κράτους και φυσικά δεν κατηγόρησα κανέναν. Εγώ απλά είπα ότι την ευθύνη του νομοσχεδίου την έχετε εσείς και μόνο εσείς. Τη δική σας υπογραφή θα έχει από κάτω το νομοσχέδιο και τη δική σας υπογραφή θα έχει οποιαδήποτε δυσλειτουργία υπάρξει στο Νομικό Συμβούλιο του Κράτους λόγω αυτού του νομοσχεδίου και οποιαδήποτε βλάβη προκληθεί στο δημόσιο εξ αυτής. Να επαναλάβω ότι οι λειτουργοί του Νομικού Συμβουλίου του Κράτους κάνουν πάντα το καθήκον τους στα πλαίσια, όμως, τα οποία ορίζει η νομοθετική εξουσία.

Στη συνεδρίαση των φορέων από την Ένωση Μελών του Νομικού Συμβουλίου του Κράτους αναφέρθηκε ότι κάποιες από τις παρατηρήσεις που έχει κάνει έχουν υιοθετηθεί από εσάς. Εγώ βλέπω ακριβώς το αντίθετο. Όλες οι παρατηρήσεις που έχει κάνει η Ένωση Μελών στη διαβούλευση δεν έχουν γίνει αποδεκτές από εσάς.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άρα ψεύδεται;

 **ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Δεν λέω ότι ψεύδεται. Μπορεί να έχει κάνει κάποιες παρατηρήσεις προφορικά σε εσάς ή σε κάποια άλλη επικοινωνία μαζί σας. Πάντως τα σχόλια που έχει κάνει η Ένωση Μελών κατά τη διάρκεια της Διαβούλευσης αγνοήθηκαν παντελώς από εσάς. Θα περιμένω να τοποθετηθείτε για να μιλήσω συγκεκριμένα επί των άρθρων και επί της δικής σας τοποθέτησης.

 Εγώ επαναλαμβάνω ότι θεωρούμε ότι η γνώμη της μειοψηφίας είναι απαραίτητη στις γνωμοδοτήσεις για τους λόγους τους οποίους ανέφερα την προηγούμενη φορά. Επαναλαμβάνω ότι η συμβιβαστική επίλυση της διαφοράς χωρίς να υπάρχει προηγούμενη δικαστική απόφαση και μάλιστα ανωτάτου δικαστηρίου αμετάκλητη απόφαση είναι επικίνδυνη, για να μην το πω πάλι εγκληματική, ενέχει επικινδυνότητα για το δημόσιο συμφέρον. Επαναλαμβάνω ότι σε σχέση με τους δικαστές οι λειτουργοί του Νομικού Συμβουλίου του Κράτους τιμωρούνται αυστηρότερα πειθαρχικά και σε πολλές διατάξεις του νομοσχεδίου έχουν αυστηρότερη αντιμετώπιση από εσάς. Επαναλαμβάνω ότι θα πρέπει να αυξηθούν οι οργανικές θέσεις ειδικά των δικαστικών πληρεξουσίων. Είναι μόνο 252 ενώ χειρίζονται τουλάχιστον κατά μέσο όρο 50.000 υποθέσεις το χρόνο.

 Επαναλαμβάνω, ότι δεν θα πρέπει με απόφαση μόνο του προέδρου να συγχωνεύονται, να καταργούνται δικαστικά γραφεία ειδικά αυτήν τη στιγμή, την οποία τα δικαστήρια δεν είναι έτοιμα, δεν έχουν την υποδομή, την ηλεκτρονική υποδομή να μπορούν να δεχθούν όλα τα δικόγραφα και όλα τα έγγραφα των διαδικασιών που γίνονται στα δικαστήρια. Περιμένω να δω, γιατί είπατε πριν ότι είστε έτοιμος να συζητήσετε, είστε έτοιμος να κάνετε αλλαγές στο νομοσχέδιο και ένα γόνιμο διάλογο μαζί μας. Περιμένω να δω πώς θα τοποθετηθείτε σε αυτά τα άρθρα και στις επισημάνσεις που σας έχουμε κάνει, για να μπορέσουμε να συγκλίνουμε τουλάχιστον σε επιμέρους θέματα, γιατί πραγματικά είναι επιβεβλημένη η αλλαγή του νομοθετικού πλαισίου για τη λειτουργία του Νομικού Συμβουλίου του Κράτους. Εμείς σας επισημάναμε τις αντιρρήσεις μας και περιμένουμε τη δική σας τοποθέτηση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Καταρχήν κύριε Υπουργέ να κάνω μια γενική παρατήρηση. Είναι θετικό, το ότι παραβιάζετε την πάγια νομοθετική πρακτική της Κυβέρνησης και φέρνετε ένα νομοσχέδιο, το οποίο καταρτίστηκε με την πρωτοβουλία και συμμετοχή, αλλά και τις προτάσεις του φορέα στον οποίο αναφέρεται, του συνόλου του φορέα. Δεν μπορεί κανείς παρά να θεωρήσει θετική αυτή τη μεθοδολογία που ακολουθήσατε. Μακάρι αυτό να το έκανε η Κυβέρνηση σας και σε άλλα νομοσχέδια που τα θεωρεί θεσμικά και ουσιαστικά.

 Η θετική ψήφος μας επί της αρχής, συνυπολογίζει και το είδος της νομοθέτησης. Δηλαδή, όχι μόνο τη διαδικασία που παράχθηκε το νομοσχέδιο αλλά αυτό που σας είπα και χθες, ότι δεν αφορά μια επιμέρους αλλαγή σε ένα συγκεκριμένο κομμάτι, αλλά επιχειρεί μια συνολική αναμόρφωση ενός θεσμού στις σύγχρονες συνθήκες και αυτό είναι πάρα πολύ σημαντικό, παρότι είναι μεγαλεπήβολος κατά τη γνώμη μου σχεδιασμός και είναι πάρα πολύ δύσκολο να πραγματοποιηθεί σε πολύ συγκεκριμένα χρονικά διαστήματα, τα οποία προβλέπονται μέσα από το νομοσχέδιο.

 Νομίζω, λοιπόν, ότι εδώ υπάρχει ένα κενό, αλλά το ότι κάνετε μια απόπειρα να μεταρρυθμίσετε ένα φορέα, είναι πάρα πολύ σημαντικό, γιατί κατ’ εξοχήν τα νομοσχέδια της Κυβέρνησής σας είναι αντιμεταρρυθμιστικά στη βάση τους. Είναι λεπτομερειακά, επιλεκτικά και θα έλεγα πολύ πρόχειρα και γονατογραφήματα, όπως τα έχω χαρακτηρίσει και άλλη φορά.

 Τώρα, για τις επιμέρους διατάξεις θα σταθώ μόνο στα δύο άρθρα, στα οποία δεν πήρα απάντηση ουσιαστική και από τους φορείς. Το πρώτο αφορά το άρθρο 16 και τις υπερεξουσίες του Προέδρου. Πράγματι, γίνεται μια θεσμική αναδιάρθρωση και δεν χρειάζεται να επαναλάβω τους σχηματισμούς που φτιάχνονται καινούριοι και λοιπά. Δεν μπορούμε να αμφισβητήσουμε την ορθότητα αυτής της κατεύθυνσης, γιατί εξειδικεύει ουσιαστικά το έργο του νομικού συμβούλου σε τέτοιο σημείο που ανταποκρίνεται σήμερα στις καινούργιες ανάγκες και στη διεύρυνση του αντικειμένου που υπάρχει. Όμως, η πρόβλεψη ότι στο άρθρο 16, ότι όλα τα παραπάνω ζητήματα θα κριθούν με μια απλή απόφαση του Προέδρου, θεωρώ ότι είναι απαράδεκτη κατά τη γνώμη μου.

 Δεν μπορούμε να υιοθετήσουμε άκριτα την υπερεξουσιοδότηση και δεν φτάνω στην κατηγορία που έκανε η ένωση μελών ουσιαστικά λέγοντας, ότι η εξουσιοδοτική διάταξη της παρ. 2 του άρθρου 16, είναι αντίθετη με το άρθρο 43, παρ. 2 του Συντάγματος και δεν μπορεί να θεωρηθεί ειδική και ορισμένη. Αυτό είναι μια ίσως ακραία εκδοχή, όμως, θέλω να διατυπώσω την μεγάλη μου αντίθεση σε οτιδήποτε απόλυτα θεσμικό δεν έχει τη συναίνεση, για να έχει και διάρκεια και εφαρμογή. Είναι σε βάρος της αποτελεσματικότητας μια απόφαση ενός μονομελούς οργάνου για μεγάλα θεσμικά ζητήματα, όπως το τι γραφεία θα ανοίξει και τι σχηματισμούς θα φτιάξει. Είναι ελάχιστα αποτελεσματική, διότι δεν θα εφαρμοστεί στην πράξη αν δεν έχει τη συναίνεση της διοικητικής ολομέλειας. Αυτό νομίζω ότι νομοθετικά έπρεπε ουσιαστικά να κατοχυρωθεί.

Στο δεύτερο που αφορά το άρθρο 21, γίνεται μια παρανόηση. Η παρανόηση ότι ο ψηφιακός μετασχηματισμός, επιτρέπει σε κάθε περίπτωση τη συγκέντρωση ουσιαστικά της διαχείρισης των πραγμάτων σε κεντρικό επίπεδο γιατί έτσι γίνεται πιο αποτελεσματική.

Αντίθετα, οι υποθέσεις που χειρίζεται το Νομικό Συμβούλιο του Κράτους είναι εντελώς εξειδικευμένες και είναι σε κάθε περίπτωση είτε αφορά το δήμο, είτε την περιφέρεια, είτε την αποκεντρωμένη διοίκηση, είτε την κεντρική διοίκηση, είναι υποθέσεις πολύ σύνθετες και πάρα πολύ εξειδικευμένες και απαιτούν παρουσία ουσιαστική των λειτουργών του Νομικού Συμβουλίου του Κράτους. Το λέω αυτό γιατί επιμένω ότι αν τουλάχιστον στις εφετειακές περιφέρειες δεν υπάρχει οργανωμένο γραφείο του Νομικού Συμβουλίου του Κράτους με πλήρη στελέχωση, δεν μπορεί ουσιαστικά να αντιμετωπιστεί το πρόβλημα το σύνθετο και οι δεκάδες χιλιάδες υποθέσεις που υπάρχουν κάθε χρόνο σε αυτή τη διαδικασία. Το λέω αυτό γιατί πρέπει να ξανασκεφτείτε το θέμα της χωροταξικής συγκέντρωσης ουσιαστικά σε πιο λίγα σημεία σε βάρος της λειτουργίας του πολυδαίδαλου κράτους μας όπως είναι τώρα που αφορά δημόσιους οργανισμούς, αφορά τους δήμους, αφορά τις περιφέρειες, αφορά τη λειτουργία της διοίκησης σε κάθε περιοχή κ.ο.κ.. Πιστεύω ότι σε εφετειακή βάση θα πρέπει να οργανωθεί το γραφείο του Νομικού Συμβουλίου του Κράτους.

Για τα υπόλοιπα άρθρα θα μιλήσουμε και στη β΄ ανάγνωση και στην Ολομέλεια. Δεν νομίζω ότι αξίζει να περιγράφει κανείς σαν Εισηγητής τι λέει το νομοσχέδιο σε κάθε άρθρο ξεχωριστά. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε και εμείς τον κ. Σκανδαλίδη.

Το λόγο έχει η Ειδική Αγορήτρια του Κ.Κ.Ε..

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ)**: Κύριε Πρόεδρε ευχαριστώ. Στη χθεσινή τοποθέτηση αναφέρθηκα στις βασικές ενστάσεις που διατυπώνουμε συνολικά και για την αρχή του νομοσχεδίου και για επιμέρους αλλαγές στην κατεύθυνση που εισάγονται στον Οργανισμό του Νομικού Συμβουλίου του Κράτους. Για τις επιμέρους παρατηρήσεις μας επί των άρθρων, θα επιφυλαχθούμε και θα τοποθετηθούμε στην β΄ ανάγνωση. Θα έχουμε περισσότερο χρόνο να επεξεργαστούμε το σχέδιο νόμου. Είχαμε ζητήσει και μια ανοχή λόγω και της παράλληλης επεξεργασίας άλλων νομοσχεδίων. Θα μελετήσουμε καλύτερα το υπομνήματα των φορέων και θα ακούσουμε και την τοποθέτηση του κυρίου Υπουργού που δεν τοποθετήθηκε χθες και θα τοποθετηθούμε αναλυτικά για άλλες επισημάνσεις εκτός από αυτές που κάναμε χθες στη β΄ ανάγνωση. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε πολύ.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ευχαριστώ πολύ κύριε Πρόεδρε. Θα ξεκινήσω από τη χθεσινή απάντηση του Υπουργού σε σχέση με τα νέα μέτρα ύψους 3,4 δισεκατομμυρίων ευρώ που ανακοίνωσε ο Πρωθυπουργός εκ των οποίων τα 880 εκατομμύρια για το 2021 και τα 2,2 δισεκατομμύρια για το 2022. Συνολικά, δηλαδή, 3,1 δισεκατομμύρια και όχι 3,4 δισεκατομμύρια, αν δεν κάνω λάθος, έχοντας έναν δημοσιευμένο πίνακα μαζί μας που μας ειπώθηκε ότι δόθηκε από το Υπουργείο Οικονομικών. Δεν είναι όμως το σημαντικότερο. Σημαντικό είναι το να κάνεις κοινωνική πολιτική με μία δημόσια εταιρεία, με τη ΔΕΗ, ενώ ξεπουλάς τμήματά της. Την ίδια στιγμή που την έχει μετατρέψει σε χονδρέμπορο, ο οποίος εισάγει ενέργεια και αγοράζει από ιδιώτες, κάτι που εμείς θεωρούμε τουλάχιστον εγκληματικό. Ενώ οδηγεί στην απαξίωση και στην εκποίησή της.

Κατά τον Υπουργό, είναι λογικές οι δαπάνες επειδή στηρίζουν την ανάπτυξη. Όπου όμως παρά τα 24 δισεκατομμύρια που δαπανήθηκαν το 2020, τα περισσότερα αναλογικά στην Ευρωπαϊκή Ένωση, η ύφεση ήταν από τις μεγαλύτερες. Στο - 8,2% ή σχεδόν στο - 11,5%, εάν δεν ληφθούν υπόψιν η αλχημείες της ΕΛΣΤΑΤ.

Τι θα μπορούσαμε να κάνουμε αντί να σπαταλήσουμε 24 δισεκατομμύρια ευρώ με δανεικά; Να μην επιβληθεί κανένα αυστηρό lockdown, όπως λέγαμε από τον Απρίλιο του 2020, ενώ αποδείχθηκε πως είχαμε δίκιο. Με κριτήριο τις Πολιτείες των Ηνωμένων Πολιτειών που δεν κληρώθηκαν ή με την Ελβετία που τελικά είχε ύφεση μόλις 3% το 2020, παρά το ότι εξαρτάται σε μεγάλο βαθμό από τις εξαγωγές.

Όσον αφορά τα 16 δισεκατομμύρια του 2021, που σπαταλήθηκαν ξανά με δανεικά, η ανάκαμψη που εμείς προβλέψαμε ύψους 4,5%, είναι στην ουσία μηδαμινή, αφού βασικά δαπανάται ένα ευρώ για λιγότερο από 0,50 ευρώ ΑΕΠ και 0,15 ευρώ έσοδα του δημοσίου κάτι που θεωρούμε όχι και τόσο έξυπνο. Δεν είναι πάντοτε λογικό να υπερηφανεύεσαι ότι ο ασθενής που έχεις διασωληνώσει αναπνέει. Ενώ η πραγματική εικόνα όσον αφορά τα επιτόκια δανεισμού, θα φανεί όταν σταματήσουν τα χρήματα της Ευρωπαϊκής Κεντρικής Τράπεζας.

Σε σχέση δε με το 5,9% που ο Υπουργός προβλέπει για το 2022 με τα νέα μέτρα 2,2 δις....

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)** (ομιλών εκτός μικροφώνου): 5,9 για το 2021.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: 5,9 δις για το 2021 προβλέπετε; Από 3,6 δις; Α, πολύ ωραία! 4,5 δις είχαμε πει εμείς. Σε κάθε περίπτωση, ότι και να προβλέπετε για το 2022, θεωρούμε ότι έχει σε μεγάλο βαθμό πιθανότητα να συμβεί, μια αντίστοιχη ανάπτυξη, δηλαδή, με τα 2,2 δις μέτρα που ανακοινώσατε, με την προκαταβολή του Ταμείου Ανασυγκρότησης που θα εγγραφεί στο 2021 μειώνοντας το έλλειμμα αλλά θα δαπανηθεί πιθανότατα το 2022 και με τις δόσεις του Ταμείου, οπότε θεωρούμε ότι πιθανότατα θα είναι σωστή μια τέτοια ανάλογη πρόβλεψη, εάν δεν υπάρξουν, φυσικά, αρνητικές εξελίξεις από την πανδημία και τον τουρισμό. Εντούτοις, θεωρούμε ότι η πραγματική δυναμική της ελληνικής οικονομίας θα φανεί το 2023, όταν σταματήσουν οι σπατάλες με δανεικά, οι οποίες έχουν εκτοξεύσει στα ύψη το έλλειμμα και το χρέος. Καλή η Κεϋνσιανή πολιτική, δεν είμαστε αντίθετοι με τα ελλείμματα που τη συνοδεύουν, αλλά όχι για μία υπερχρεωμένη χώρα που δεν παράγει πλούτο και που δεν έχει καθόλου δικά της χρήματα, αλλά εξαρτάται από δανεικά και εισαγωγές.

Στο θέμα μας τώρα, σε γενικές γραμμές δε λείπουν ούτε από αυτό το νομοσχέδιο οι συνήθεις υπερβολικές νομοθετικές εξουσιοδοτήσεις σε Υπουργούς να ρυθμίσουν θέματα που θα έπρεπε, για λόγους διαφάνειας και μόνο, να ρυθμίζονται μέσω της κοινοβουλευτικής οδού, όπως, για παράδειγμα, η μονιμοποίηση δόκιμων δικαστικών πληρεξουσίων και οι προαγωγές λειτουργών του Νομικού Συμβουλίου του Κράτους. Δε λείπουν ούτε οι, κατά παρέκκλιση, διατάξεις που αφορούν τις τοποθετήσεις, τις μεταθέσεις, τις μετακινήσεις και τις αποσπάσεις των λειτουργών του Νομικού Συμβουλίου του Κράτους, σημειώνοντας πως διαφωνούμε και με τα δύο σε κάθε νομοσχέδιο που έρχεται προς ψήφιση, όχι μόνο στο συγκεκριμένο.

Προβληματικό σημείο είναι, επίσης, η δήθεν αξιολόγηση του διοικητικού προσωπικού, αφού στην πραγματικότητα αναφέρεται σε ένα είδος εσωτερικής αξιολόγησης από μία ειδική επιτροπή, η οποία απαρτίζεται από μέλη του οικείου Υπηρεσιακού Συμβουλίου. Με απλά λόγια, από πουθενά δεν προκύπτει πως η εν λόγω επιτροπή είναι ειδική, αλλά ακριβώς το αντίθετο.

Οφείλουμε να επισημάνουμε, επιπλέον, την έντονη ανάμειξη του Υπουργού Οικονομικών τόσο στην πειθαρχική διαδικασία με τη δυνατότητα επιβολής ποινών, όσο και στη σύσταση ομάδων υπερωριακής εργασίας που θα αμείβονται ιδιαίτερα όταν υπάρχει ειδική υπηρεσιακή ανάγκη.

Τέλος, έμφαση δίνεται στον Πρόεδρο του Νομικού Συμβουλίου του Κράτους, στον Υπουργό Οικονομικών και, δευτερευόντως, στον Υπουργό Δικαιοσύνης, στους οποίους παρέχεται η εξουσία να αποφασίζουν μόνοι τους και χωρίς περιορισμούς για κάθε ειδικότερο θέμα, όπως ακριβώς αναφέρεται. Έτσι, μέσα από τις εξουσιοδοτικές διατάξεις, πραγματικός νομοθέτης καθίσταται ο εκάστοτε Υπουργός.

Αλήθεια, με όλα αυτά συμφώνησε το Νομικό Συμβούλιο του Κράτους ή ήταν δικές του προτάσεις, όπως μας είπατε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)** (ομιλών εκτός μικροφώνου): Το είπαν.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Το είδα πριν, έχετε δίκιο. Δεν είχε, όμως, καμία αντίρρηση! Θεωρούμε ότι είναι περίεργα εντυπωσιακό το ότι δεν έχει καμία αντίρρηση το Νομικό Συμβούλιο του Κράτους να καταστήσει τον Υπουργό Οικονομικών ουσιαστικό νομοθέτη. Θεωρούμε ότι κάτι τέτοιο δεν είναι καθόλου κολακευτικό για το Νομικό Συμβούλιο του Κράτους.

Ελπίζουμε, πάντως, να απαντήσει ο Υπουργός στις ερωτήσεις μας τουλάχιστον γιατί δεν προσελήφθησαν οι εκκρεμείς επιτυχόντες του 2019, καθώς και γιατί εξαιρείται πλέον από τις αρμοδιότητες του Νομικού Συμβουλίου του Κράτους η νομική υποστήριξη της Διυπουργικής Επιτροπής Αναδιαρθρώσεων, ιδίως σε θέματα που αφορούν τη διαδικασία και τους όρους διενέργειας των αποκρατικοποιήσεων. Δεν το επιτρέπουν αλήθεια οι δανειστές;

Επί ορισμένων άρθρων τώρα, ενός, στην ουσία, νομικού νομοσχεδίου που θα έπρεπε να είχε κατατεθεί, κατά την άποψή μας, στο Υπουργείο Δικαιοσύνης σε άλλη επιτροπή.

Στο άρθρο 5 και στην παράγραφο 11, έχουμε την άποψη πως τα Πειθαρχικά Συμβούλια, λόγω της σοβαρότητάς τους και των σοβαρών συνεπειών που μπορούν να επιφέρουν στους λειτουργούς του Νομικού Συμβουλίου του Κράτους, δεν πρέπει να συνεδριάζουν με τηλεδιάσκεψη.

Στο άρθρο 7 και στην παράγραφο 3, θα ήταν καλό να θεσπιστεί η δυνατότητα σύγκλισης της διοικητικής ολομέλειας, ενώ στην περίπτωση που ζητηθεί με απόφαση της Γενικής Συνέλευσης της Ένωσης των Μελών του Νομικού Συμβουλίου του Κράτους.

Στο άρθρο 8 παράγραφος 8.3, εισάγεται η υποχρέωση έκδοσης γνωμοδότησης του Νομικού Συμβουλίου του Κράτους το αργότερο σε διάστημα τριών μηνών. Είναι δυνατόν; Μπορεί, δηλαδή, να επιτευχθεί στην πράξη;

Με το άρθρο 9 αυξάνονται τα όρια της έγκρισης πρακτικών από τον πρόεδρο του Νομικού Συμβουλίου του Κράτους στις 150.000 ευρώ από 60.000 ευρώ σε δικαστικές και εξωτερικές υποθέσεις του Δημοσίου και της ΑΑΔΕ. Εδώ θα θέλαμε να γνωρίζουμε, για ποιο λόγο νομοθετείτε κάτι τέτοιο, είναι τόσο πολλές αυτές οι υποθέσεις ενδιάμεσα;

Στην παράγραφο 4 αναφέρεται, ότι αυτοί που εκφράζουν ασθενέστερη γνώμη οφείλουν να προσχωρήσουν σε μία από τις επικρατέστερες. Τι σημαίνει ασθενέστερη γνώμη, με ποιο κριτήριο και ποιος την καθορίζει;

Στην παράγραφο 5 αναφέρεται, ότι στις γνωμοδοτήσεις και στα πρακτικά γνωμοδοτήσεων καταχωρείται η γνώμη της μειοψηφίας με την αιτιολογία της. Σε ειδικές περιπτώσεις υποθέσεων και ιδίως για λόγους δημοσίου συμφέροντος ή επιτακτικών αναγκών, μπορεί κατά την κρίση της ολομέλειας ή του τμήματος, να μην καταχωρείται στην γνωμοδότηση ή στο πρακτικό η γνώμη της μειοψηφίας. Εδώ θα θέλαμε να ρωτήσουμε την αιτία, γιατί γίνεται αυτό;

Στο άρθρο 10 η συμμετοχή στο πειθαρχικό συμβούλιο αντιπροέδρων ανωτάτων δικαστηρίων υπό την προεδρία του προέδρου του Νομικού Συμβουλίου του Κράτους παραβιάζει τη δικαστική ανεξαρτησία. Η ερώτησή μας είναι εδώ, γιατί γίνεται η συγκεκριμένη επιλογή;

Στο άρθρο 16 παρατίθενται οι οκτώ θεματικοί σχηματισμοί που εισάγονται με το παρόν νομοσχέδιο. Ποια είναι η δυναμικότητά τους; Στον σχηματισμό ΣΤ, συμβάσεων μεγάλων προμηθειών, έργων και επενδυτικών σχεδίων, αρμόδιος για τη νομική συνδρομή και διοίκηση κατά την κατάρτιση των συμβάσεων αυτών, συμπεριλαμβάνονται και οι αποκρατικοποιήσεις;

Τέλος, με την εξουσιοδοτική διάταξη της παραγράφου 2 παρέχεται η αρμοδιότητα στον πρόεδρο του Νομικού Συμβουλίου του Κράτους να αλλάζει ολόκληρη τη δομή και την λειτουργία του Νομικού Συμβουλίου του Κράτους, δηλαδή να καθορίζει τις αρμοδιότητες, την οργάνωση, την έδρα, τα επιμέρους γραφεία των θεματικών σχηματισμών, τον τρόπο λειτουργίας, την ανά πενταετία ανανέωση του ενός τρίτου των Λειτουργών που υπηρετούν σε αυτούς και την αντίστοιχη ανακατανομή τους στους σχηματισμούς και στα γραφεία Νομικού Συμβουλίου του Κράτους. Θεωρούμε, ότι η διάταξη αυτή ενδέχεται να είναι αντισυνταγματική. Αντίθετη, δηλαδή, με το άρθρο 43 παράγραφος 2 του Συντάγματος, επειδή δεν μπορεί να θεωρηθεί ειδική και ορισμένη. Τα θέματα αυτά δεν μπορούν να αποτελέσουν αντικείμενο ρύθμισης με απόφαση του προέδρου του Νομικού Συμβουλίου του Κράτους, αλλά μόνο με νομοθετική διάταξη, αφού αλλάζει ολόκληρη η δομή της λειτουργίας.

Την επόμενη φορά τα επόμενα. Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Παναγιώτα (Νόνη) Δούνια, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Μαρία Κομνηνάκα, Γεώργιος Λαμπρούλης, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ τον κ.Βιλιάρδο και περνάμε στον Ειδικό Αγορητή του ΜέΡΑ25, τον κ. Γεώργιο Λογιάδη.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Καταρχάς, έχω να κάνω μία γενική παρατήρηση για όλες τις επιτροπές, όχι μόνο για τη δική μας σήμερα, ότι καλούμε τους Φορείς τελευταία στιγμή και ότι δεν έχουν τον κατάλληλο χρόνο να προετοιμαστούν. Αυτό είναι ένα γενικό πρόβλημα, το οποίο κάποια στιγμή πρέπει να λυθεί, διότι νομίζω ότι δεν είναι μια καλή εικόνα για μας. Το λέω ως νέος βουλευτής, το ακούω συνέχεια, το πως θα λυθεί δεν το γνωρίζω, αλλά είναι ένα θέμα.

Είπαμε, ότι η βασική προτεραιότητα του νέου Οργανισμού, είναι ο ψηφιακός μετασχηματισμός του Νομικού Συμβουλίου του Κράτους και η ηλεκτρονική λειτουργία του. Βεβαίως, συμφωνούμε απόλυτα και στηρίζουμε. Η ερώτησή μας βέβαια εδώ ως ΜέΡΑ25, είναι ποιος έχει φτιάξει αυτό το λογισμικό και ποιος ελέγχει το λογισμικό αυτό, ποιος ελέγχει αυτές τις πλατφόρμες; Διότι, το εκάστοτε δίκτυο που διακινεί ένα προϊόν ή μια υπηρεσία ή μια πληροφορία αυτός ελέγχει το προϊόν και την πληροφορία και ομιλώ πέρα από βουλευτής και ως οικονομολόγος, νομίζω είναι κατανοητό.

Είπατε χθες, κύριε Υπουργέ, επί του νομοσχεδίου δεν θα μιλήσω για τις διατάξεις, περιμένουμε να ακούσουμε αυτά που θα μας πείτε, ούτως ώστε να έχουμε μια καλύτερη γνώμη και να τοποθετηθούμε, στο τέλος της αναφοράς σας χθες, «για την ενίσχυση της συνταγματικότητας της προβλεπόμενης αρμοδιότητας του Νομικού Συμβουλίου του Κράτους για εξωδικαστική και συμβιβαστική επίλυση των διαφορών του Δημοσίου και των λοιπών Φορέων με ιδιώτες». Θα ήταν καλό να μπορούσαμε να έχουμε μία λίστα για αυτές τις διαφορές, για αυτές τις περιπτώσεις. Πόσες είναι, μεγάλες, μικρές; Δηλαδή, να υπάρχει ένας στατιστικός πίνακας για να δούμε τι ακριβώς χειρίζεται το Νομικό Συμβούλιο του Κράτους.

Την επόμενη φορά θα τοποθετηθούμε εκτενέστερα. Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ.Λογιάδη, το λόγο έχει ο κ. Γκιόλας, που έχει ζητήσει να μιλήσει.

**ΙΩΑΝΝΗΣ ΓΚΙΟΛΑΣ:** Θα ήθελα, στα πλαίσια του μικρού χρόνου που διατίθεται, να ασχοληθώ με δύο θέματα που προέκυψαν και προβλήθησαν αρκούντως καθαρά και διαυγή, μέσα από την προηγούμενη συνεδρίασή μας, κατά την προσέλευση των προσκεκλημένων φορέων, έστω και των ελλιπών, όπως είπαμε και αναπτύχθηκε από την εισηγήτριά μας.

Το πρώτο θέμα έχει να κάνει με την συγχώνευση-κατάργηση των δικαστικών τμημάτων, των δικαστικών γραφείων σε 29 πόλεις της Ελλάδας. Το είπε, νομίζω, με πλήρη σαφήνεια, λιτά, αλλά με ακρίβεια, η κυρία Πανοπούλου, ως εκπρόσωπος της Ένωσης Μελών του Νομικού Συμβουλίου του Κράτους. Είναι πρωθύστερο να νομοθετούμε για κάτι, το οποίο, στην πράξη, δεν έχει δείξει ότι έχει εξαντλήσει το χρόνο ζωής του. Είναι σαν να βάζουμε το κάρο μπροστά από το άλογο, όπως θα λέγαμε στην απλοϊκή και με μια λαϊκή ρήση. Πάμε να καταργήσουμε ενδεχομένως τη πείρα, το αρχείο, την εξειδίκευση ατόμων, εννοώ νομικών συμβούλων, παραστατών, δικαστικών πληρεξουσίων, οι οποίοι έχουν σχέση και εντοπιότητα και με την εντόπια κατάσταση και μπορούν επαξίως να προστατεύσουν το δημόσιο συμφέρον.

Νομίζω, μετά και τη παρέμβαση της κυρίας Πανοπούλου, πρέπει και ο κ. Υπουργός, να έχει πεισθεί, ότι είναι πρωθύστερα, όπως το είπε, είναι δηλαδή σε χρόνο, ο οποίος είναι αδόκιμος, δεν έχει δοκιμαστεί, δεν έχει δείξει ότι τελεύτησε τον βίο του, κάτι τέτοιο, τουναντίον, υπάρχουν ακόμη και πόλεις και κενά και επαρχίες και περιφερειακές ενότητες, που είναι ακάλυπτες. Άλλωστε, όπως είπαμε και ειπώθηκε και από την κυρία Πανοπούλου και από την κυρία Πρόεδρο, η χωροταξική κατανομή των δικαστικών συμβουλίων, είχε κατά κάποιο τρόπο γίνει εική και ως έοικεν. Δηλαδή, βλέπω στην Πελοπόννησο, υπήρχαν τουλάχιστον 7 ή 8 δικαστικά συμβούλια, στη Μακεδονία τον ίδιο αριθμό σε μια μεγαλύτερη έκταση, πολλαπλάσια στον αριθμό. Ενδεχομένως, δεν το ξέρουμε ακόμη και με περισσότερες δικαστικές υποθέσεις, δηλαδή, θέματα που προκαλούν και επιζητούν να αποδείξουμε και ένα επιπλέον θέμα, το κόστος το αναλογικό, τι προκύπτει, ποια είναι η ωφέλεια, ποια θα είναι η ζημία, με την ανάθεση δηλαδή, γιατί το υποκατάστατο είναι σε όλες τις άλλες περιφέρειες κυρίως, να ανατίθενται υποθέσεις σε δικηγόρους κατά ανάθεση υποθέσεως, είτε και με ορισμένη χρονική διάρκεια.

Το δεύτερο θέμα, το οποίο ανέκυψε και το οποίο είναι εξίσου σοβαρό, είναι το θέμα της καταγραφής της μειοψηφικής γνώμης σε αποφάσεις του Νομικού Συμβουλίου του Κράτους. Εδώ, πράγματι, σας το είπε επίσης η κυρία Πανοπούλου, ότι πάμε να σπάσουμε μία παράδοση δικαιική, η οποία είναι μη αναστρέψιμη. Δεν επιτρέπεται, δηλαδή, κάτι τέτοιο. Δεν νομίζω, ότι διανοείται κανείς, να πει στον Πρόεδρο του Αρείου Πάγου, ή στα πολιτικά δικαστήρια το ίδιο, το ίδιο και περισσότερο στα ποινικά, ότι πρέπει και μπορεί να διαγραφεί η μειοψηφική άποψη. Πρώτο και κύριο, είναι δεκτό και είναι πιθανό, εκτιμά η μειοψηφική άποψη, στην παρούσα άποψη, στην παρούσα χρονική συγκυρία, να είναι όντως μειοψηφική. Δεν σημαίνει, όμως, ότι αυτά έχουν γραφεί σε πλάκες του Μωυσή. Η νομολογία είναι ρευστή, ποικίλλει και ενδεχομένως μετά από λίγο διάστημα να αλλάξει και η μειοψηφία να γίνει πλειοψηφία. Δεν μπορούμε, λοιπόν, προκειμένου να την καθυποτάξουμε, να τη σβήσουμε και να τη διαγράψουμε. Μάλιστα, η υπέρβαση αυτή που προσπαθείτε να νομοθετήσετε, να θεσμοθετήσετε, μεγεθύνετε ανησυχητικά με τη διάταξη που επιτρέπει και τη τροποποίηση των πρακτικών μόνο προς όφελος του δημοσίου και της ΑΑΔΕ. Και ποιος θα είναι εκείνος που κυριαρχικά, απόλυτα, θα γνωμοδοτήσει και θα πει, το δημόσιο συμφέρον είναι αυτό και επιβάλλει τη διαγραφή; Εν προκειμένω, αν διαβάζω καλά, γιατί υπάρχει και μια αμφισημία, το άρθρο 9, για υποθέσεις μέχρι κάποιου ύψους ποσού, είναι αρμόδιος ο Πρόεδρος του Νομικού Συμβουλίου του Κράτους, για δε τις ανώτερες ο Υπουργός. Πόθεν αρύονται την εξουσία αυτή;

Μιλάμε για δικαιϊκά όργανα, τα οποία επουδενί δεν είναι μονοπρόσωπα και ούτε μπορούν να κατευθυνθούν, να κανοναρχούνται, από την άποψη του ενός.

Ειπώθηκε και από την πλευρά της κυρίας Προέδρου, στην παρουσίαση που έκανε. Συγκεκριμένα είπε ότι τουλάχιστον θα υπάρχει επαρκής αιτιολόγηση για το ποιο είναι το δημόσιο συμφέρον. Τώρα, ή θέλουμε να κλείσουμε τα μάτια μας με τα χέρια μας, ή κάνουμε πως δεν βλέπουμε. Όταν θα υπάρξει αιτιολόγηση ποιο είναι το ανώτερο δημόσιο συμφέρον, ασφαλώς θα ειπωθεί κατά γράμμα ότι το ανώτερο δημόσιο συμφέρον επιβάλλει να μην αυξηθούν π.χ. οι συντάξεις, διότι αυτό θα επιφέρει αστάθεια στο δημοσιονομικό και στον προϋπολογισμό του κράτους. Γιατί δεν το λέμε το όνομά του; Δεν πάμε, λοιπόν, να κρύψουμε αλήθειες. Στα πρακτικά πρέπει να είναι καταγεγραμμένα. Τουλάχιστον εγώ το θεωρώ εκ των ων ουκ άνευ. Είναι ένα θέμα, στο οποίο δεν χωρεί η οποιαδήποτε παραβίαση ή παράβαση.

Το επαναλαμβάνω. Ποτέ στον Άρειο Πάγο δεν θα υπήρχε ούτε νύξη, ούτε σκέψη, ούτε η παραμικρή νύξη να υπάρχει κάτι τέτοιο. Διαγραφή, δηλαδή, της μειοψηφικής άποψης.

Στο τελευταίο, στο οποίο θα αναφερθώ, αναφορικά με την παρουσίαση που έκανε η κυρία Πρόεδρος, με την πολυμελή της παρουσία και -κατά τον κύριο Υπουργό- προδιέγραψε κατά κάποιο τρόπο και το παρόν νομοσχέδιο. Έτσι, τουλάχιστον, μας είπε.

Εγώ, τη συλλογικότητα, τη συνεργασία, την κατανοώ και την καταλαβαίνω απόλυτα και υπερθεματίζω. Πότε, όμως, και με ποιον; Όχι με τον τοποθετημένο εκάστοτε πρόεδρο που τυχαίνει να είναι, ενδεχομένως, και της εύνοιας ή της θέλησης ή της αποδοχής της παρούσης Κυβέρνησης. Αλλά, με τον θεσμοθετημένο φορέα. Και ποιος είναι αυτός; Είναι η εκπροσώπηση της Ένωσης Μελών του Νομικού Συμβουλίου του Κράτους. Εκεί, πράγματι, θα έλεγα; Ποιες είναι οι απόψεις; Ενδεχομένως θα μπαίνανε και στη βάσανο της σκέψης και της διαβούλευσης και από εμάς, για να καταλήξουμε κάπου.

Αυτό το λέω και δεν είναι τυχαίο, νομίζω ακούστηκε και από την κυρία Πανοπούλου, ότι και εμείς εισηγηθήκαμε για το θέμα της μειοψηφίας ότι δεν είναι η σωστότερη άποψη. Και εμείς είπαμε για το θέμα των δικαστικών γραφείων ότι είναι πρωθύστερο. Μία πολύ σοφή αντίληψη, η οποία πρέπει, τουλάχιστον κατά τη γνώμη μας, να υπερτερήσει και να τύχει της αποδοχής από τον κύριο Υπουργό.

Μάλιστα, δε, η υπεράγαν υπεράσπιση, η υπερβολική υπεράσπιση, που έγινε από την πλευρά της κυρίας Προέδρου, μαρτυρά ότι υπάρχει ένα ξεχωριστό ενδιαφέρον. Δεν λέω. Το ενδιαφέρον προέρχεται από όλους, από εμάς που είμαστε εδώ, από το Υπουργείο, από τους θεσμοθετούντες, από τους πάντες. Όμως, ότι «παρακαλώ να τύχει της ευνοίας σας και της υποστήριξής σας», αφήστε να το κρίνουμε εμείς. Εμείς είμαστε εντέλει οι νομοθετούντες. Εισηγούμενος είναι πάντα ο κύριος Υπουργός, όπως λέχθηκε από την Εισηγήτρια μας. Το όνομά σας θα γράφεται ως Εισηγητή Υπουργού. Και βάσει αυτών των αρχών που πρέπει να πρυτανεύσουν, να μπορέσουμε να προχωρήσουμε παραπέρα.

Δυστυχώς, δεν έχω άλλο χρόνο, για να έθετα και ορισμένα ερωτήματα και μάλιστα και αποδεικτικά στοιχεία για τις υπερτονισμένες αρχές του προέδρου του Νομικού Συμβουλίου του Κράτους. Τυχαίο; Και αυτές πρέπει να ψαλιδιστούν. Όχι για κανέναν άλλο λόγο. Διότι, τα συλλογικά όργανα, κυρίες και κύριοι συνάδελφοι, έχουν οπωσδήποτε τη μεγαλύτερη αξία. Αυτό το πράγμα έχει δοκιμαστεί κατ’ επανάληψη στην πράξη και νομίζω πρέπει να το ακολουθήσουμε. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς τον κύριο συνάδελφο. Στο σημείο αυτό, ολοκληρώθηκαν οι τοποθετήσεις και των συναδέλφων βουλευτών που ζήτησαν το λόγο.

Τώρα, το λόγο έχει ο Υπουργός Οικονομικών κ. Σταϊκούρας. Ορίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κύριε Πρόεδρε.

Νομίζω οι σημερινές δύο συνεδριάσεις είναι εξαιρετικά αποκαλυπτικές. Εξαιρετικά αποκαλυπτικές για τις λεκτικές αντιφάσεις της τοποθετήσεως κυρίως της Εισηγήτριας της Αξιωματικής Αντιπολίτευσης, μεταξύ του χθες και του σήμερα. Αλλά και του πώς μπορείς να συνεννοηθείς και να κάνεις σοβαρό διάλογο με ένα κόμμα, το οποίο φάσκει και αντιφάσκει και διαρκώς αλλάζει θέσεις.

Έντιμη, ώριμη η στάση του Κινήματος Αλλαγής. Είπε χθες ότι θέλει να ακούσει τους φορείς, άκουσε τους φορείς, πείστηκε προφανώς από τους φορείς και ψήφισε θετικά. Είναι, όμως, αποκαλυπτικό και για άλλους λόγους. Η Εισηγήτρια του ΣΥΡΙΖΑ είπε, δεν ακούσαμε τους φορείς. Ο Εισηγητής του ΚΙΝΑΛ είπε, για πρώτη φορά κυβέρνηση ακούει τους φορείς. Η Εισηγήτρια του ΣΥΡΙΖΑ είπε δεν δώσαμε πολλά λεφτά. Ο Εισηγητής από την Ελληνική Λύση είπε ότι δώσαμε τα περισσότερα λεφτά στην Ευρώπη. Δηλαδή, καταλαβαίνετε ότι εδώ δεν μπορούμε να ξέρουμε και από πού ασκείται η κριτική. Μόνο αυτό το γεγονός αποδεικνύει την ορθότητα της ασκούμενης και οικονομικής πολιτικής. Αφήστε δε, κύριε συνάδελφε, που άκουσα ότι το 4,5% ανάπτυξη, που λέτε εσείς, είναι μηδενικό. Πρώτη φορά ξέρω το 4,5 να είναι ίσο με το μηδέν. Ξέρω ότι στην ανάπτυξη 4,5 είναι ένα εξαιρετικά υψηλό ποσοστό. Εμείς προβλέπουμε ακόμα υψηλότερο.

Άκουσα, την Εισηγήτρια του ΣΥΡΙΖΑ, να μπαίνει και σε χωράφια που αφορούν την δημοσιονομική πολιτική, οπότε, δυστυχώς θα πρέπει λίγο να τοποθετηθώ και για αυτά. Είπατε, δεν είναι νέα μέτρα. Πως το ορίζετε ένα νέο μέτρο. Εγώ το ορίζω νέο μέτρο όταν ο πολίτης δεν το έχει βιώσει στο διαθέσιμο εισόδημά του, δηλαδή στο πορτοφόλι του. Συμφωνούμε σε αυτό τον ορισμό; Νομίζω, ότι είναι ο πλέον ξεκάθαρος. Νέο μέτρο σημαίνει ότι όλοι μας εδώ θα γίνουμε κοινωνοί κάποιας πρωτοβουλίας της κυβέρνησης που μέχρι σήμερα δεν έχει υλοποιηθεί ή θα ολοκληρώνονταν και δίνεται παράταση ώστε να ωφεληθεί η κοινωνία. Με αυτά τα δεδομένα, είπατε ότι αφορά τα υψηλά εισοδήματα. Ευκαιρία συνεπώς να απαντήσω και στα δύο. Η επιδότηση δόσεων δανείων για τα νοικοκυριά λήγει αυτές τις μέρες, λήγει το 9μηνο και παρατείνεται για άλλους τρεις μήνες. Άρα, 75.000 νοικοκυριά, για πρώτη φορά η πλειοψηφία τους συνεπείς δανειολήπτες, η μεσαία τάξη που φοβάστε να πείτε και το όνομά τους, για άλλους τρεις μήνες θα βοηθηθεί από την πολιτεία που θα επιδοτεί τις δόσεις των δανείων. Είναι ή δεν είναι νέο μέτρο. Έληγε το μέτρο.

Κάναμε ένα πρόγραμμα για επιδότηση 100 χιλιάδων θέσεων απασχόλησης. Μέχρι σήμερα έχουν αξιοποιηθεί 80.000. Το επεκτείνουμε για άλλες 50.000. Βοηθάμε ή δε βοηθάμε 50.000 επιπλέον οικογένειες να βρουν τα παιδιά τους δουλειά. Αυτό αφορά τα υψηλά εισοδήματα ή τη μεσαία τάξη και τα χαμηλότερα εισοδήματα; Οι μικρομεσαίες επιχειρήσεις, η μεσαία τάξη, τα χαμηλότερα εισοδήματα, είχαν κάνει χρήση των επιστρεπτέων προκαταβολών και είχαμε πει ότι θα πληρώσουν το 50%. Ερχόμαστε και λέμε ότι ένα σημαντικό κομμάτι αυτών, περίπου το 28%, θα πληρώσει το ένα τέταρτο. Αυτό δεν είναι νέο μέτρο; Δεν είναι μια παρέμβαση; Δεν είναι 600 εκατομμύρια στον κρατικό προϋπολογισμό φέτος; Για την ακρίβεια 660 εκατομμύρια.

 Οι κενές θέσεις στον πολιτισμό που επεκτείνονται, αφορούν τα υψηλά εισοδήματα; Οι καλλιτέχνες και οι ξεναγοί, η παράταση για άλλους δύο μήνες, αφορά τα υψηλά εισοδήματα; Υπήρχαν; Το πρώτο ένσημο που δίνει το κράτος 1.200 ευρώ, για έξι μήνες πλήρους απασχόλησης, σε εργαζόμενο και εργοδότη, αφορά τα υψηλά εισοδήματα; Η διπλή δόση ελάχιστου εγγυημένου εισοδήματος τον Δεκέμβριο, που δεν υπήρχε και διπλασιάζεται, αφορά τα υψηλά εισοδήματα; Δεν είναι νέο μέτρο; Η αύξηση του επιδόματος θέρμανσης κατά 20%, κάνουν χρήση αυτού τα νοικοκυριά στις αστικές περιοχές της χώρας ή όσοι πολιτευόμαστε εδώ στην επαρχία, τα χαμηλότερα εισοδήματα; Το αυξάνουμε ή δεν το αυξάνουμε 20%;

 Συνεχίζω, η απαλλαγή από την ειδική εισφορά αλληλεγγύης των εισοδημάτων από τον ιδιωτικό τομέα, αφορά τα υψηλά εισοδήματα; Υπήρχε το 2022; Νέο μέτρο δεν είναι; Ο πολίτης δε θα ωφεληθεί το 2022; Η μείωση των ασφαλιστικών εισφορών κατά τρεις ποσοστιαίες μονάδες, την έχει βιώσει ο πολίτης το 2022; Βοηθάει ή δεν βοηθάει τα χαμηλότερα και τα μεσαία εισοδήματα των εργαζομένων στον ιδιωτικό τομέα, για τον οποίο προφανώς δεν κόπτεστε.

Η μείωση του φόρου στις επιχειρήσεις από το 24% στο 22%, παρένθεση το παραλάβαμε στο 28% και πάει στο 22%, αφορά ή δεν αφορά όλες τις επιχειρήσεις μεγάλες, μεσαίες και μικρές; Είναι ή δεν είναι νέο μέτρο;

Το μέτρο του μειωμένου ΦΠΑ στις μεταφορές, στον καφέ, στους κινηματογράφους, στο τουριστικό πακέτο έληγε ή δεν έληγε; Επεκτείνεται μέχρι τον Ιούνιο. Θα το βιώσει το μαγαζί της εστίασης; Προφανώς θα το βιώσει.

Το ότι τα γυμναστήρια και οι σχολές χορού θα έχουν μειωμένο συντελεστή ΦΠΑ, είναι ή δεν είναι νέο μέτρο; Αφορά τα υψηλά εισοδήματα; Όλα τα γυμναστήρια στην Καβάλα είναι υψηλών εισοδημάτων; Έχω την αίσθηση ότι μάλλον είναι μεσαία τάξη και πάμε και βοηθάμε τη μεσαία τάξη.

Για να μη σας πω για το φόρο γονικών παροχών - δωρεών για συγγενείς πρώτου βαθμού που αν μη τι άλλο αυτό καλύπτει σίγουρα ένα μεγάλο κομμάτι της μεσαίας τάξης. Θα μπορούσα να σας πω και για το ΦΠΑ στις ζωοτροφές. Θα μπορούσα να μιλήσω για τις αντικειμενικές αξίες.

Άρα, συμπέρασμα με πολύ απλά λόγια σας απέδειξα ότι όλα αυτά είναι νέα μέτρα. Ο πολίτης δεν θα τα είχε εάν δεν τα ανακοίνωνε ο Πρωθυπουργός στη Θεσσαλονίκη το Σάββατο. Έληγαν ή δεν υπήρχαν καν μέσα στο οπλοστάσιο της δημοσιονομικής πολιτικής της Κυβέρνησης. Είναι νέα μέτρα. Είναι 3,5 δισεκατομμύρια ευρώ. Πράγματι, είχαμε κάνει τα κουμάντα μας κάποια εξ’ αυτών να περιλαμβάνονται στο Μεσοπρόθεσμο Πλαίσιο Δημοσιονομικής Στρατηγικής και εύχομαι οι ρυθμοί οικονομικής μεγέθυνσης να μας βοηθήσουν να δημιουργηθεί και άλλος δημοσιονομικός χώρος για να πάρουμε κι άλλα μέτρα βοήθειας της κοινωνίας. Προφανώς αφορούν κατά κόρον τη μεσαία τάξη.

Είπατε μια λέξη, η οποία προφανώς δεν με χαρακτηρίζει και έχω μια ιστορία στο Ελληνικό Κοινοβούλιο, ότι σας άσκησα λογοκρισία. Δεν άσκησα λογοκρισία, δείτε τα πρακτικά. Σας είπα να είστε προσεκτικοί στους χαρακτηρισμούς σας γιατί μπορεί να μην αφορά μόνο την Ελληνική Κυβέρνηση αλλά να αφορούν και τους ίδιους τους λειτουργούς του Νομικού Συμβουλίου του Κράτους. Σήμερα απεδείχθη.

Τι ακούσατε από τις τοποθετήσεις;

Ότι ουσιαστικά η πρώτη ύλη και έτσι πρέπει να γίνεται, κόμματα της αντιπολίτευσης το παραδέχθηκαν, η πρώτη ύλη προήλθε από το ίδιο το Νομικό Συμβούλιο του Κράτους. Όταν λέτε συνεπώς το νομοσχέδιο είναι εντός εισαγωγικών εγκληματικό για το δημόσιο συμφέρον προσβάλλετε τους λειτουργούς του Νομικού Συμβουλίου του Κράτους.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια Μειοψηφίας):** Ένα άρθρο είπα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Επίσης, είπατε ότι δεν είμαστε σοβαροί. Τα έχω συγκρατήσει.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια Μειοψηφίας):** Ένα άρθρο είπα. Το συγκεκριμένο άρθρο……….

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σε αυτό το άρθρο συνεπώς η Ολομέλεια του Νομικού Συμβουλίου του Κράτους, ο αγαπητός συνάδελφος του ΣΥΡΙΖΑ που εξ’ αποστάσεως μιλάμε με πολύ καλές προσεγγίσεις συνήθως, δεν είναι ενός ατόμου και σίγουρα δεν είναι της σημερινής προέδρου. Η Ολομέλεια έγινε 28 Μαΐου και έχει Εξήντα εννέα υπογραφές. Εξήντα εννέα υπογραφές το έχω καταθέσει στα πρακτικά. Δεν είναι ενός ανθρώπου και ναι είπα χθες ότι ο προηγούμενος Πρόεδρος του Νομικού Συμβουλίου του Κράτους επικοινώνησε μαζί μου, ο οποίος για πολύ μεγάλο χρονικό διάστημα συνεργάζονταν με την πολιτική ηγεσία του Υπουργείου Οικονομικών, προκειμένου να μου εκφράσει τις ευχαριστίες του που προχώρησε η κατάθεση του Οργανισμού. Υπάρχει μια συνέχεια στη δημόσια διοίκηση και έρχεται η Πρόεδρος να υποστηρίξει στοιχεία, τα οποία ούτως ή άλλως εδώ μέσα προσυπέγραφαν όπως σας λέω η Ολομέλεια.

Τι επίσης απεδείχθη από τη συζήτηση;

Απεδείχθη ότι όχι μόνο έχω ακούσει την Ένωση Μελών που χθες είπατε δεν την ακούσαμε, αλλά έχουμε ενσωματώσει παρατηρήσεις. Αυτό δεν σημαίνει όμως ότι την τελική ευθύνη δεν την έχει Υπουργός Οικονομικών. Και ναι, την υπογραφή την βάζει ο Υπουργός Οικονομικών. Άρα, σταθμίζουμε πολλές φορές αντιφατικές προσεγγίσεις. Ακούσαμε και σήμερα, άλλη προσέγγιση από την Διοικητική Ολομέλεια του Νομικού Συμβουλίου του Κράτους και άλλη προσέγγιση σε επιμέρους θέματα από την Ένωση Μελών. Εκεί την τελική ευθύνη της επιλογής την έχει η πολιτική ηγεσία του Υπουργείου Οικονομικών. Αναλαμβάνουμε την ευθύνη συνεπώς της νομοθέτησης.

Είπα και το επαναλαμβάνω, είμαι έτοιμος για αλλαγές, αλλά μην περιμένετε να ακούσετε αλλαγές σήμερα, γιατί είπα και κάτι άλλο στην τοποθέτησή μου. Είπα έτοιμος για αλλαγές σε συνεργασία με το νομικό συμβούλιο του κράτους και με την ένωση μελών. Άρα, θα πάρω τα στοιχεία, τα οποία κατατέθηκαν σήμερα και αυτά που εκτιμώ, ότι είναι ρεαλιστικά και ίσως πρέπει να βελτιωθούν ή να διευκρινιστούν, θα επικοινωνήσω με το Νομικό Συμβούλιο του Κράτους και θα εξαντλήσουμε τη μέγιστη δυνατή ευελιξία που υπάρχει, βεβαίως με αίσθημα δικαίου και ασφάλειας. Κυρίως, με αίσθημα να κάνουμε μια πραγματική μεταρρύθμιση, μια πραγματική τομή στο νομικό συμβούλιο του κράτους και όχι να γυρίζουμε στο παρελθόν.

Συμπερασματικά, σε αυτές τις εισαγωγικές σκέψεις σας απάντησα και για την διαδικασία που ακολουθήθηκε, κατέθεσα χθες προϊδεάζοντας σας, ότι έχει γίνει εξαιρετική συζήτηση και διαβούλευση, ότι ουσιαστικά το Νομικό Συμβούλιο του Κράτους έχει εισηγηθεί με την προηγούμενη ηγεσία και με το σύνολο της διοικητικής ολομέλειας, το συγκεκριμένο σχέδιο νόμου στην αρχή. Η πολιτική ηγεσία του Υπουργείου Οικονομικών άλλαξε διατάξεις του σχεδίου νόμου, τις επέστρεψε, τις συζήτησε με την ένωση μελών, ενσωμάτωσε παρατηρήσεις της ένωσης μελών, το ακούσατε και παρά το γεγονός ότι το ακούσατε, εξακολουθείτε να απορείτε πώς είναι δυνατόν να μην ενσωματώσαμε καμία παρατήρηση, ενώ ήταν απολύτως σαφής η πρόεδρος και κατά την ίδια διαδικασία θα ακολουθήσουμε.

Σε ό,τι αφορά τους διαγωνισμούς, η Βουλή έχει νομοθετήσει, ο Υπουργός Οικονομικών έχει τοποθετηθεί πολλάκις για το θέμα στο παρελθόν. Με σαφήνεια, με ευκρίνεια τοποθετήθηκε το Νομικό Συμβούλιο του Κράτους σήμερα. Η διαδικασία για τον επόμενο διαγωνισμό, όπως είπε και η Πρόεδρος του Νομικού Συμβουλίου του Κράτους, για 43 θέσεις έχει ξεκινήσει και θα ακολουθήσουμε την διαδικασία, η οποία είναι η σωστή και ηθικά σωστή. Είμαι πολύ ξεκάθαρος σε αυτό.

Είχα πει χθες, ότι άφησα στην άκρη τις βασικές πτυχές του νομοσχεδίου, για να κάνω μια πεντάλεπτη τοποθέτηση, για να δούμε ποιοι είναι οι βασικοί πυλώνες του σχεδίου νόμου. Ο πρώτος πυλώνας αφορά και ελέχθη από τον εισηγητή της κυβερνητικής πλειοψηφίας, η ηλεκτρονική λειτουργία του Νομικού Συμβουλίου του Κράτους. Εκσυγχρονισμός, ψηφιοποίηση, απλοποίηση λειτουργιών, με ηλεκτρονική διακίνηση εγγράφων και φακέλων, με συνεδριάσεις συλλογικών οργάνων του νομικού συμβουλίου του κράτους με τηλεδιασκέψεις και άλλα ηλεκτρονικά μέσα, με ηλεκτρονική εντολή για χειρισμό υποθέσεων από τον πρόεδρο του νομικού συμβουλίου του κράτους, με ηλεκτρονική υποβολή αιτήσεων, προσφυγών, εφέσεων, κοινοποίηση κλήσεων, εκθέσεων επιθεωρήσεων και άλλα, με δημιουργία διεύθυνσης ηλεκτρονικής διακυβέρνησης, με δημιουργία αυτοτελούς γραφείου προστασίας δεδομένων.

Ο δεύτερος πυλώνας είναι η χωροταξική αναδιάρθρωση του Νομικού Συμβούλιου του Κράτους. Με την ολοκλήρωση της ψηφιοποίησης των λειτουργιών στις 15/9/2022, τότε πιθανολογείται ότι θα ολοκληρωθούν οι διαδικασίες για τη διεξαγωγή δίκης μέσω ηλεκτρονικής διαδικασίας στα διοικητικά πολιτικά και ποινικά δικαστήρια. Τα 30 δικαστικά γραφεία που βρίσκονται εκτός περιφερειακής ενότητας Αττικής θα συγχωνευθούν σταδιακά και θα λειτουργούν εφεξής ως γραφεία του Νομικού Συμβουλίου του Κράτους, στις έδρες περιφερειών. Άκουσα ενστάσεις, άκουσα παρατηρήσεις. Θα δούμε πώς μπορούμε να ενσωματώσουμε ίσως, κάποιες από αυτές.

Τρίτον, αλλαγές στη δομή και στη λειτουργία του νομικού συμβουλίου του κράτους, απλοποίηση επίσπευση διαδικασιών. Εδώ νομίζω είναι κομβική μεταρρύθμιση. Δημιουργούνται 8 θεματικοί σχηματισμοί, κατά τομείς δικαίου, με αντικείμενο τον ενιαίο και συνολικό χειρισμό ομοειδών υποθέσεων, που θα έχει ως αποτέλεσμα την εξειδίκευση των λειτουργιών του Νομικού Συμβουλίου του Κράτους και των λειτουργών αυτού, αλλά και τον ομοιόμορφο τρόπο χειρισμού των υποθέσεων και φυσικά, γίνεται σημαντική εξοικονόμηση προσωπικού και μέσων. Έρχονται αλλαγές στον τρόπο αποδοχής των αποφάσεων ή κλεισίματος των υποθέσεων, με πρακτικό τριμελούς επιτροπής, πράξη και τα λοιπά. Αυξάνεται το ύψος του ποσού για έγκριση πρακτικού από τον πρόεδρο του Νομικού Συμβουλίου του Κράτους. Μεταφέρονται αρμοδιότητες από την πλήρη στην τακτική ολομέλεια, γεγονός που θα συμβάλει στην ευελιξία λήψης αποφάσεων. Προβλέπεται ηλεκτρονική διακίνηση εισηγήσεων και σχετικών εγγράφων. Εισάγονται αλλαγές στην άσκηση του γνωμοδοτικού έργου.

Προβλέπεται ηλεκτρονική διακίνηση εισηγήσεων και σχετικών εγγράφων, εισάγονται αλλαγές στην άσκηση του γνωμοδοτικού έργου, προβλέπεται η επεξεργασία να γίνεται από τον αρμόδιο σχηματισμό διαιτησιών του Νομικού Συμβουλίου του Κράτους, η σύναψη ρήτρας διαιτησιών δημοσίου, προβλέπονται αλλαγές στη συμμετοχή του δημοσίου στις ποινικές δίκες, προτείνεται η δικαστική εκπροσώπηση του δημοσίου σε απλές υποθέσεις, χωρίς ουσιαστικά νομικά ζητήματα εκ μέρους των διοικητικών οργάνων. Προβλέπεται ανάθεση καθηκόντων προϊσταμένου και στο Νομικό Συμβούλιο στα δικαστικά γραφεία, προβλέπεται δυνατότητα μετάφρασης, επικύρωσης εγγράφων από λειτουργούς του Νομικού Συμβουλίου του Κράτους, ενισχύεται η αρμοδιότητα της εξωδικαστικής επίλυσης διαφορών, ακούσατε τα επιχειρήματα, εισάγονται νέες ρυθμίσεις για την πρόσληψη δικηγόρων του δημοσίου και νέες διατάξεις για τα κριτήρια επιλογής δικηγόρων στην αλλοδαπή.

Ο τέταρτος άξονας αφορά τον διαγωνισμό για την εισαγωγή στο Νομικό Συμβούλιο του Κράτους. Προβλέπεται, ότι εισαγωγικός διαγωνισμός για την κάλυψη θέσεων λειτουργών του Νομικού Συμβουλίου του Κράτους διεξάγεται, πλέον, σε τακτική βάση ανά διετία. Αυτό είναι ηθικό και δίκαιο και αυτό επιτρέπει στο Νομικό Συμβούλιο του Κράτους να λειτουργεί απρόσκοπτα χωρίς κενές οργανικές θέσεις των λειτουργών του και χωρίς παρατάσεις της λίστας έξω και πέρα από οποιαδήποτε προθεσμία. Το ένα έτος που λέει ο νόμος έχει παρέλθει, κυρία συνάδελφε. Έγινε ενάμιση κι εσείς μου λέτε να γίνουν τρία και τέσσερα. Δεν συντάσσεται, πλέον, πίνακας επιτυχόντων -επιλαχόντων. Τι γίνονταν; Γίνονταν ένας διαγωνισμός για 50 θέσεις οι άλλοι 60, 70 ήταν επιτυχόντες - επιλαχόντες και κάθε φορά όσο περνούσε το διάστημα ζητούσαν, αυτή η κατηγορία συμπατριωτών μας, να μπουν και αυτοί στους επιτυχόντες, ανάλογα με τις κενές θέσεις που άνοιγαν μελλοντικά, ενώ διαγωνισμός ήταν για 54 θέσεις. Αυτός ήταν ο διαγωνισμός. Αφού μπήκαν οι 54 μετά σιγά σιγά να πάμε στο 60, να πάμε στο 70. Τώρα, νομίζω είμαστε στο 70. Πράγματι, υπάρχει πίεση από συμπατριώτες μας να εξαντληθεί η λίστα, που; Όσα χρόνια και να χρειαστούν ανάγκες. Εδώ θα πρέπει να κάνουμε κάτι σωστό γιατί υπάρχει και ένα άλλο κομμάτι της κοινωνίας.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ναι, αλλά το καταργήσατε. Καταργήσατε το δικό σας νόμο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ πολύ κυρία Ελευθεριάδου.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν κατάργησα τίποτα. Ίσως δεν θυμάστε καλά. Πήρα έγγραφο του Προέδρου του Νομικού Συμβουλίου του Κράτους, ότι εξαντλήθηκε ο αριθμός των κενών οργανικών θέσεων και ήρθαμε και είπαμε, στο χρονικό διάστημα, μάλιστα μεγαλύτερο, της δικής σας διακυβέρνησης και του νόμου που προβλέπεται, ότι ουσιαστικά κλείνει ο κατάλογος για να μπορέσει να γίνει ένας καινούριος διαγωνισμός.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Το έγγραφο μιλούσε για τον Ιούνιο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ήμουνα σαφής και έχω απαντήσει δύο φορές στις κοινοβουλευτικές ερωτήσεις. Να σας ρωτήσω κάτι όμως. Με το σκεπτικό το δικό σας, τι θα πείτε στα χιλιάδες άλλα παιδιά που θέλουν να δώσουν σε διαγωνισμούς του Νομικού Συμβουλίου του Κράτους; Ποτέ να γίνει ο επόμενος διαγωνισμός; Πώς θα δείτε απέναντί σας τα άλλα παιδιά τα οποία θέλουν να δώσουν σε διαγωνισμούς του Νομικού Συμβουλίου του Κράτους, όταν λέτε να καλύπτονται όλες οι θέσεις από επιλαχόντες; Άλλωστε, ο διαγωνισμός που έβγαλε ο ΣΥΡΙΖΑ έλεγε 54 θέσεις. Τώρα γιατί ζητάτε να γίνουν 100; Oι ανάγκες που λέτε, προφανώς, προκύπτουν σε όλο το ελληνικό δημόσιο και θα προσπαθήσουμε να τις καλύψουμε και γι’ αυτό διεξάγεται σε τακτική βάση, ανά διετία. Δεν συντάσσεται, πλέον, πίνακας επιτυχόντων - επιλαχόντων με ετήσια διάρκεια, ήταν ετήσια διάρκεια, αλλά πίνακας οριστικών αποτελεσμάτων από τον οποίο διορίζονται ισάριθμοι με τις κενές θέσεις για τις οποίες προκηρύχθηκε ο διαγωνισμός. Εδώ εκτιμώ, ότι ανεξάρτητα από τι στάση θα κρατήσετε επί της αρχής, ως Αξιωματική Αντιπολίτευση, περιμένω αυτό εδώ το άρθρο να το στηρίξετε. Περιμένω να στηρίξετε την προσπάθεια της Κυβέρνησης να βάλει κανόνες στους διαγωνισμούς του Νομικού Συμβουλίου του Κράτους. Δεν απαιτείται, πλέον, ο υποψήφιος να είναι δικηγόρος, αλλά αρκεί να έχει ασκήσει δικηγορία και εισάγονται αλλαγές στην εξεταστέα ύλη, στον τρόπο βαθμολόγησης και στην πρόκριση υποψηφίων που ισοβαθμούν.

Πέμπτη ενότητα, υπηρεσιακή κατάσταση των λειτουργών του Νομικού Συμβουλίου του Κράτους. Αυστηροποιούνται τα κριτήρια μονιμοποίησης των δοκίμων δικαστικών πληρεξουσίων.

Εισάγεται ειδική ρύθμιση για συμμετοχή με παράλληλα καθήκοντα στο δευτεροβάθμιο πειθαρχικό συμβούλιο των υπουργών του Νομικού Συμβουλίου του Κράτους. Ειδική ρύθμιση για άδεια υποβοηθούμενης τεκνοποιίας στις λειτουργούς του Νομικού Συμβουλίου του Κράτους. Αντικειμενικό, δίκαιο και διαφανές σύστημα μεταθέσεων, έγκαιρη γνωστοποίηση των θέσεων που κενώνονται και μια σειρά από άλλες προβλέψεις.

Έκτη ενότητα. Σύστημα επιθεώρησης λειτουργών του Νομικού Συμβουλίου του Κράτους.

Και έβδομη ενότητα, πειθαρχικό δίκαιο λειτουργών του Νομικού Συμβουλίου του Κράτους και διοικητικό προσωπικό του Νομικού Συμβουλίου του Κράτους.

Άρα, συμπέρασμα. Για πολλούς μήνες έγινε μια πολύ σοβαρή δουλειά από το Νομικό Συμβούλιο του Κράτους που ξεκίνησε πριν από περίπου μία δεκαετία, όπως σας έδειξα χθες. Εισηγήθηκαν στον Υπουργό Οικονομικών, διορθώσαμε ή μεταβάλαμε προβλέψεις του αρχικού σχεδίου νόμου. Επέστρεψε, συζητήθηκε, επανήλθε στο Υπουργείο Οικονομικών, μπήκε σε δημόσια διαβούλευση και χαίρομαι, γιατί οι εκπρόσωποι του Νομικού Συμβουλίου του Κράτους, με διαφορετικές οντότητες ο καθένας, συμφωνούν στην ωριμότητα και στον ορθολογισμό του σχεδίου νόμου.

Δεσμεύομαι, όπως το έχουμε πράξει μέχρι τώρα και εγώ προσωπικά επί δύο και πλέον χρόνια σε όλα τα σχέδια νόμου, ότι θα εξαντλήσουμε όλες τις δυνατότητες που υπάρχουν να ενσωματώσουμε σχόλια ή παρατηρήσεις, σε συνεργασία με το Νομικό Συμβούλιο του Κράτους, αρκεί να μην αλλάζει η φιλοσοφία και οι προτεραιότητες του σχεδίου νόμου. Εκτιμώ συνεπώς, ότι την επόμενη βδομάδα στη δεύτερη ανάγνωση θα έχουμε ετοιμάσει μια σειρά από νομοτεχνικές παρατηρήσεις που πιθανόν να ενσωματώνουν κάποιες από τις παρατηρήσεις που ακούστηκαν σήμερα. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κύριο Υπουργό για την αναλυτική του τοποθέτηση. Έχει ολοκληρωθεί η συζήτηση της Επιτροπής μας. Κυρίες και κύριοι συνάδελφοι, η δεύτερη ανάγνωση είναι την ερχόμενη Δευτέρα, ώρα 13:00 στην αίθουσα Γερουσίας. Για την Ολομέλεια άγνωστο ακόμη, θα ξέρουμε μέχρι τέλος της εβδομάδος. Ευχαριστούμε πάρα πολύ όλες και όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γεώργιος Αμανατίδης, Μανούσος – Κωνσταντίνος Βολουδάκης, Αναστάσιος Δημοσχάκης, Αθανάσιος Καββαδάς, Σταύρος Καλογιάννης, Σταύρος Κελέτσης, Θεόφιλος Λεονταρίδης, Ιωάννης Μπούγας, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ιωάννης Γκιόλας, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αλέξανδρος Φλαμπουράρης, Μαρία Κομνηνάκα, Βασίλειος Βιλιάρδος και Γεώργιος Λογιάδης.

Τέλος και περί ώρα 13.25΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**